b'\n_START_ARTICLE_\nSAI KZ G I\n_START_SECTION_\nHistoria\n_START_PARAGRAPH_\nTanskalaisilla purjelentopiireill\xc3\xa4 oli 1940-luvun alulla merkitt\xc3\xa4v\xc3\xa4 tarve yksipaikkaiselle koulutuspurjelentokoneelle, joka voisi korvata alkeiskoulutksessa tuolloin k\xc3\xa4ytetyt saksalaiset Z\xc3\xb6gling ja SG 38 -purjekoneet. Konetyypin piti olla riitt\xc3\xa4v\xc3\xa4n yksinkertainen, jotta useat sodan aikana perustetut purjelentokerhot onnistuisivat koneen rakentamisessa. Hanke l\xc3\xa4hti etenem\xc3\xa4\xc3\xa4n, kun Tuborgin s\xc3\xa4\xc3\xa4ti\xc3\xb6 l\xc3\xa4hti rahoittamaan vuonna 1942 kahden koulutuspurjekoneen kehityst\xc3\xa4. N\xc3\xa4ist\xc3\xa4 toinen oli yliopistotaustaisen Polyteknisk Flyvegruppen ja toinen Skandinavisk Aero Industrin kehitt\xc3\xa4m\xc3\xa4. Polyteknisk Flyvegruppen Polyt I -kone valittiin lopulta syyskuussa 1943 toteutettujen lentokokeiden j\xc3\xa4lkeen jatkokehitett\xc3\xa4v\xc3\xa4ksi, ja G I:n tuotanto j\xc3\xa4i vain yhteen prototyyppiin, joka sai rekisteritunnuksen OY-54 ja my\xc3\xb6hemmin OY-ASX._NEWLINE_G I oli puurakenteinen ja sen siivet ja per\xc3\xa4sinpinnat oli pinnoitettu kankaalla ja tuettu muihin rakenteisiin kiinnittyvill\xc3\xa4 naruilla. Koneessa oli t\xc3\xa4ysin avoin ohjaamo. Lent\xc3\xa4j\xc3\xa4n kannalta ratkaisu oli hieman ep\xc3\xa4mukava, mutta asia ei ollut ongelma, sill\xc3\xa4 lennot eiv\xc3\xa4t tyypilliseti kest\xc3\xa4neet kahta minuuttia pidemp\xc3\xa4\xc3\xa4n. Ohjaamossa ei ollut my\xc3\xb6sk\xc3\xa4\xc3\xa4n mink\xc3\xa4\xc3\xa4nlaisia mittareita, joista ohjaaja n\xc3\xa4kisi lentokorkeuden tai nopeuden._NEWLINE_Kone palveli vuoteen 1951 Dansk Sv\xc3\xa6veflyver Unionin (suom. Tanskan purjelentounioni) koulutuslentotoimintaa, kunnes kone vaurioitui sakattuaan Vandelissa hein\xc3\xa4kuussa 1951. Koneen korjasi onnettomuuden j\xc3\xa4lkeen s\xc3\xb8borgilainen Bent Halling, ja sit\xc3\xa4 k\xc3\xa4ytti vuosina 1955\xe2\x80\x931959 Ringsted sv\xc3\xa6veflyveklub (suom. Ringstedin purjelentokerho). Konetta s\xc3\xa4ilytettiin useita vuosia Kalundbandin lentokent\xc3\xa4ll\xc3\xa4, kunnes se siirrettiin Dansk Veteranflysamlingille (nyk. Tanskan ilmailumuseo) vuonna 1984. Kone restauroitiin lentokuntoiseksi vuonna 1990.'